Na temelju članka 59. Zakona o znanstvenoj djelatnosti i visokom obrazovanju („Narodne novine“, br.: 123/03., 198/03., 105/04., 174/04. i 2/07.-Odluka UsRH, 46/07., 63/11. i 94/13, 139/13, 101/14 – Odluka UsRH, 60/15 – Odluka UsRH), članka 60. Statuta Sveučilišta u Dubrovniku i članka 7. stavka 2. Pravilnika o dodjeljivanju stipendija redovitim studentima Sveučilišta u Dubrovniku slabijeg socijalno – ekonomskog statusa, Senat Sveučilišta u Dubrovniku, na svojoj 129. sjednici održanoj 29. ožujka 2016. donio je odluku o raspisivanju

**NATJEČAJA**

**za dodjeljivanje stipendija redovitim studentima preddiplomskih i diplomskih sveučilišnih studija Sveučilišta u Dubrovniku slabijeg socijalno – ekonomskog statusa za 2016. godinu**

**I. Opće odredbe**

Senat Sveučilišta u Dubrovniku raspisuje Natječaj za dodjeljivanje stipendija redovitim studentima preddiplomskih i diplomskih sveučilišnih studija Sveučilišta u Dubrovniku slabijeg socijalno – ekonomskog statusa za 2016. godinu, a sukladno potpisanom Ugovoru o punoj subvenciji participacije redovitih studenata u troškovima studija i sufinanciranju materijalnih troškova javnim visokim učilištima u Republici Hrvatskoj u akademskim godinama 2015. /2016., 2016. / 2017. i 2017. / 2018. kojim se Sveučilište u Dubrovniku obvezalo da će 1% doznačenih sredstava po Ugovoru koristiti i za olakšanje pristupa studiju studentima slabijeg socijalno – ekonomskog statusa.

Dodjeljuje se 5 stipendija u mjesečnim iznosima od po 1.000,00 kuna, a za razdoblje siječanj – rujan 2016. (devet mjeseci).

Natječaj se provodi sukladno odredbama *Pravilnika o dodjeljivanju stipendija redovitim studentima Sveučilišta u Dubrovniku slabijeg socijalno – ekonomskog statusa* koji je donio Senat Sveučilišta na svojoj 129. sjednici održanoj 29. ožujka 2016.

Javni natječaj za dodjelu stipendija objavljuje se na internetskoj stranici Sveučilišta.

Studenti koji se prijave na natječaj svojim potpisom na prijavi potvrđuju da su upoznati s odredbama koje reguliraju provedbu natječaja i donošenje odluke o dodjeli stipendije.

**II. Opći i posebni uvjeti koje moraju ispunjavati kandidati za dodjelu stipendije**

Za dodjelu stipendije mogu se natjecati studenti Sveučilišta koji ispunjavaju sljedeće opće uvjete:

- da imaju status redovitoga studenta na preddiplomskim sveučilišnim studijima i/ili diplomskim sveučilišnim studijima Sveučilišta u Dubrovniku, što se dokazuje prijavnim obrascem kojega ovjerava pročelnik odjela;

- da su studenti slabijeg ekonomskog stausa što se dokazuje izjavom o članovima zajedničkog kućanstva i potvrdom nadležne Porezne uprave Ministarstva financija RH o visini dohotka za prethodnu godinu za sve članove zajedničkog kućanstva uključujući i studenta - podnositelja prijave;

- da su hrvatski državljani, što se dokazuje preslikom jedne od sljedećih javnih isprava: domovnice, rješenja o stjecanju hrvatskoga državljanstva, putovnice (na stranici sa slikom) ili obje strane osobne iskaznice;

Pod pojmom „slabiji ekonomski status“ smatra se da prosječni mjesečni prihod po članu zajedničkog kućanstva studenta – podnositelja prijave ne prelazi 70% proračunske osnovice.

**III. Tko se ne može natjecati za dodjelu stipendije**

Za dodjelu stipendije ne mogu se natjecati studenti koji imaju upisano mirovanje obveza studenta u godini u kojoj se provodi natječaj te studenti koji primaju neku drugu stipendiju.

**IV. Podnošenje prijava**

Prijave za dodjelu stipendija podnose se na adresu: Sveučilište U Dubrovniku, Rektorat, Branitelja Dubrovnika 29, Dubrovnik, s naznakom „Natječaj za stipendiju“.

Prijave se podnose na obrascu koji se može preuzeti na recepcijama sveučilišnih zgrada na adresama Ćira Carića 4, Lapadska obala 7 i Branitelja Dubrovnika 41. Uz prijavu se prilaže propisana dokumentacija.

Prijave na natječaj za dodjeljivanje stipendija podnose se počevši od 6. travnja do 20. travnja 2016. zaključno. Kao datum podnošenja prijave uzimat će se datum poštanskoga žiga na poslanoj prijavi ili datum prijama u urudžbenom zapisniku Sveučilišta ako je prijava osobno uručena.

Prijava se smatra valjanom ako je podnesena pravodobno, s potpunom traženom dokumentacijom i u propisanome roku. Prijava s nepotpunom dokumentacijom ili prijava koja ne bude podnesena u propisanome roku, neće se razmatrati.

Dopuna prijave izvan utvrđenoga roka za podnošenje prijava nije dopuštena.

Dostavljena dokumentacija ne vraća se podnositelju prijave.

**V. Provedba postupka**

Postupak po Natječaju provodi Povjerenstvo kojeg imenuje Senat, a sastoji se od pet članova, od kojih je jedan član Predsjednik studentskog zbora Sveučilišta, kao predstavnik studenata.

Nakon isteka roka za podnošenje prijava na javni natječaj, te razmatranja svih potpunih i pravodobnih prijava, Povjerenstvo utvrđuje prijedlog rang-liste i dostavlja ga podnositeljima prijava.

Prijedlog rang-lista sadrži podatke o studentu (ime i prezime studenta, ime jednog roditelja, datum rođenja, naziv sveučilišnog odjela, naziv preddiplomskoga sveučilišnog studija ili diplomskoga sveučilišnog studija, godinu upisa na studij), prosječni mjesečni prihod po članu zajedničkog kućanstva te uputu o pravu na prigovor.

Povjerenstvo rangira studente pristupnike prema prosječnom mjesečnom prihodu po članu zajedničkog kućanstva studenta pristupnika od najnižeg (1. mjesto na rang listi) do najvišeg (posljednje mjesto na rang listi).

Ako dva ili više pristupnika imaju jednak prosječni mjesečni prihod po članu zajedničkog kućanstva prednost/prvenstvo u rangiranju dodjeljuje se studentu koji živi s više članova zajedničkog kućanstva, a ako i u tom slučaju studenti pristupnici imaju jednak status prednost/prvenstvo u rangiranju dodijelit će se studentu koji živi u zajedničkom kućanstvu s jednim roditeljem.

**VI. Prigovor na rang listu**

Nezadovoljan student pristupnik može, u roku od 8 dana od dana primitka prijedloga rang-liste, podnijeti pisani prigovor Senatu.

U roku od 30 dana nakon isteka roka za podnošenje prigovora Senat donosi konačnu odluku o prihvaćanju ili o odbijanju prigovora, te posebnom odlukom utvrđuje konačnu listu dobitnika stipendije.

**V. Donošenje odluke o dodjeli stipendije**

Odluku o dodjeli stipendije donosi rektor na temelju konačne liste dobitnika stipendije. Protiv te odluke nije dopušten prigovor/žalba.

Sa studentom kojem je na temelju odluke iz stavka 1. ovog članka ostvario pravo na stipendiju Sveučilište sklapa ugovor o dodjeli stipendije kojim se uređuju međusobna prava i obveze Sveučilišta i studenta.